བོད་མཁས་པ་མི་ཕམ་དགེ་ལེགས་རྣམ་རྒྱལ་དང་འབྲུག་ཁམས་སྤྲུལ་ཆོས་ཀྱི་ཉི་མ་སོགས་ཀྱིས་ནི།སྙན་ངག་གི་སྲོག་གི་རྣམ་གཞག་ཡོད་ན་སློབ་དཔོན་དབྱུག་པ་ཅན་གྱིས་སྙན་ངག་མེ་ལོང་མལས་བསྟན་དགོས་རྒྱུ་ཡིན་པ་ལ་དེར་མ་བསྟན་པས།སྙན་ངག་ལ་སྲོག་གི་རྣམ་གཞག་མེད་ཅེས་དང་།གལ་སྟེ་སློབ་དཔོན་གྱིས་སྙན་ངག་མེ་ལོང་མའིཤུགས་སུ་བསྟན་པ་ཡིན་ཞེ་ན།སློབ་དཔོན་དབྱུག་པ་ཅན་བསྟན་བཅོས་རྩོམ་པ་ལ་མི་མཁས་པར་འགྱུར་བས།དེ་ནི་སུས་ཀྱང་ཁས་བླངས་སུ་མི་འདོད་ཅིང་མི་རུང་བ་དང་།བླངས་ན་ཞབས་འདྲེན་སྟོང་གསུམ་ན་མི་ཤོང་བ་ཞིག་ཞུས་པ་ཡིན་པར་འདོད་དེ།སྙན་ངག་ལ་སྲོག་གི་རྣམ་གཞག་མི་བཞེད་པ་ནི།ཤིན་ཏུ་ཅོལ་ཆུང་དང་གུ་དོག་ཀྱི་བསམ་པ་ཙམ་ལས་སྙན་ལ་སྲོག་གི་རྣམ་གཞག་མེད་པའི་སྒྲུབ་བྱེད་ཀྱི་གཏན་ཚིག་དང་།སྙན་ངག་མེ་ལོང་མརསྲོག་གི་རྣམ་གཞག་བསྟན་ཡོད་པར་འདོད་པའི་རྒྱལ་དབང་ལྔ་པ་ཆེན་མོ་དང་ཟུར་མཁར་བ་བློ་གྲོས་རྒྱལ་པ་སོགས་ལ་གནོད་བྱེད་ཀྱི་གཏན་ཚིག་ཡང་དག་ཏུ་ཡང་འགྲོ་བ་མིན།གལ་སྲིད་ཁོང་ཚོས་སློབ་དཔོན་དབྱུག་པ་ཅན་གྱིས་མེ་ལོང་མར་སྲོག་གི་རྣམ་གཞག་ངེས་པར་བསྟན་དགོས་པར་འདོད་ན།སྙན་ངག་མེ་ལོང་མའིགཞུང་ཚིག་གོང་དུ་དྲངས་པའི།ལུས་ནི་རེ་ཞིག་འདོད་པ་ཡི།།དོན་གྱི་རྣམ་བཅད་ཚིག་གི་ཕྲེང་།།ཞེས་པ་ལྟ་བུ་རེ་བཙལ་ནས་ཤུགས་ལས་བསྟན་ཞེས་བཤད་ན།སློབ་དཔོན་བསྟན་བཅོས་རྩོམ་པ་ལ་མི་མཁས་པར་འགྱུར་ཞེས་པ་ཙམ་ལ་ནི།སྙན་ངག་མེ་ལོང་མར་ལུས་རྒྱན་སྐྱོན་སེལ་གསུམ་གཙོར་འདོན་བྱས་པ་ལས།སྲོག་གི་རྣམ་གཞག་འདིར་བསྟན་བྱའི་གཙོ་བོ་མ་ཡིན་པས་དངོས་བསྟན་དུ་མ་སྤྲོས་ཞེས་སོགས་ཅི་བཤད་བཤད་ཡིན་པའི་ཕྱིར་དང་།དེ་བས་བོད་མཁས་པ་དང་འབྲུག་ཁམས་སྤྲུལ་གྱིས་བསྟན་པའི་གནོད་བྱེད་འདི་ནི།སློབ་དཔོན་དབྱུག་པ་ཅན་དང་སྙན་ངག་མེ་ལོར་མགཉིས་སྙན་ངག་གི་སྟོན་པ་ཚད་མ་དང་སྙན་གི་བསྟན་པ་ཚད་མ་རུ་ཁས་མི་ལེན་པ་དག་ལ་ནི།ཁྲེལ་དགོད་སློང་བྱེད་ཙམ་ལས་ཅི་ཡང་མི་ཡོང་བའི་ཕྱིར་རོ།